钦定古今图书集成/理学汇编/学行典/第167卷 > 蔡清
## 钦定古今图书集成/理学汇编/学行典/第167卷 > 蔡清

按《明外史蔡清传》：“清字介夫，晋江人。少走侯官，从林
玭学《易》，尽得其肯綮。举成化十三年乡试第一。二十
年成进士，即乞假归，讲学于僧寺。已，谒选，得礼部祠
祭主事。王恕为吏部，重清，调为稽勋主事，恒访以时
事。清乃上二札，一请振纪纲，一荐刘大夏等三十馀
人。恕皆纳用。寻以母忧归。服阕，吏部有不悦清者，复”
除祠祭员外郎，乞便养，改南京文选郎中。一日心动，
急乞假养父，归甫两月而父卒，自是家居授徒不出。
正德改元，即家起江西提学副使。宁王宸濠骄恣，凡
朔望诸司先朝王，次日谒文庙。清不可，先庙而后王。
王生辰，令诸司以朝服贺。清曰：“非礼也。”去蔽膝而入。
王积不悦。会王求复护卫，清有后言。王欲诬以诋毁
诏旨，清遂乞休。王佯挽留，且许以女妻其子，竟力辞
去。刘瑾知天下议己，用蔡京召杨时故事，起清南京
国子祭酒。命甫下而清已卒，时正德三年也，年五十
六。清之学，初主静，后主虚，故以“虚”名斋。平生饬躬砥
行，不愧衾影。贫而乐施，为族党依赖，以善“易”名。所著
《易经》《四书蒙引》盛行于世。嘉靖八年，其子推官存远
以进于朝，诏为刊布。万历中赐谥“文庄”，追赠礼部右
侍郎。其门人陈琛、王宣、易时中、林同、赵逯、蔡烈并有
名。